उसका इस तरह अप्रत्याशित आना, मेरे चाचा को बिलकुल नहीं सुहा रहा था । उन्होंने पूछ ही लिया ऐसा कौन काम आ गया शहर में कि तुम अपना जान जोखिम में डाल कर चले आए, मजहर ? मज़हर ढंग से जवाब नहीं दे पाया था । चाचा ने ये भी गौर किया कि मज़हर अपने झोले को एक पल भी नहीं छोड़ रहा था । मज़हर को अब जम्हाई आने लगी थी । हमको नींद आ रहा है, अब तनी सुत लेते हैं, बोल कर मजहर सोने का उपक्रम करने लगा । चाचा ने कह ही दिया, गजब बात है मजहर, तुम एतना भारी खतरा में हो और तुमको नींद आ रहा है !! मज़हर ने बाबा की तरह इशारा करके कहा 'जब हजूर हैं तो काहे बिन मतलब चिंता करें' । चाचा ने कुछ कहा नहीं, लेकिन उनके दिमाग में शक का कीड़ा कुलबुला रहा था । मज़हर को हर तरह का आश्वासन देकर बाबा वहाँ से चले गए । मेरे चाचा अब भी आश्वस्त नहीं थे । उन्हें दाल में काला नज़र आ रहा था । बाबा के जाते ही, चाचा ने मज़हर से पूछा, तुम्हरा झोला में का है, एको मिनिट उसको नहीं छोड़ रहे हो ? इतना पूछना था कि मज़हर की आँखों में भय की परछाईं दौड़ गई । उसका चेहरा सफ़ेद हो गया और ऊपर से नीचे तक वो दोषी नज़र आने लगा । जो मज़हर अभी तक बहुत आश्वस्त और निश्चिन्त नज़र आ रहा था इस एक साधारण से सवाल से हिला हुआ दिख रहा था । अब मेरे चाचा का शक पूरी तरह यक़ीन में बदल गया । उन्होंने मज़हर से अपना झोला देने को कहा । 'नहीं' मज़हर ने जोर से कहा और झोले को और भी कस कर पकड़ लिया..लेकिन मेरे चाचा कहाँ मानने वाले थे...